Foto’s van belangrike lewensgebeure en pret saam met die gesin speel ’n sleutelrol in die vorming van ’n kind se ontwikkeling en geheuebank, maar moenie net foto’s van groot geleenthede soos verjaardae of huweliksbevestigings vasvang nie. Kleiner gebeure soos ’n gesinspiekniek dra ook by tot ’n kind se geborgenheid.
Voorskoolse kinders leer om die verband tussen foto’s en werklike plekke en voorwerpe raak te sien. Gedrukte foto’s werk goed omdat kinders hulle kan aanraak terwyl hulle daaroor gesels. ’n Foto van die park naby jul huis kan herinneringe aan jou kind se eerste fiets of ure op die swaaie prikkel. Sit een maal per maand ’n tydjie opsy om fisieke foto’s saam deur te gaan, en laat jou kind die storie agter elke foto vertel.
’n “Life story book” kan met die hulp van ’n plakboek of fotoalbum geskep word, en behoort foto’s en inligting oor die familiegeskiedenis of belangrike lewensfases in te sluit. Wanneer kinders hul herinneringe verloor of verwar, kan dit negatief op hul identiteit of eiewaarde inwerk. ’n Lewenstorieboek hou die verlede vars en help kinders sin maak daarvan.
Foto’s wat in onbewaakte oomblikke geneem is, weerspieël iemand se persoonlikheid die beste. Dink maar aan ’n energieke kleuter wat rondhardloop! Dit help kinders om die uniekheid van die verskillende mense om hulle te waardeer.
’n Foto van aktiwiteite soos om met die honde te gaan stap of Ma te help tuinmaak, bevestig ’n kind se roetine en langtermynherinneringe.
’n Foto van ’n besoek aan ’n plaas of die see verskaf ervarings waaroor kinders kan praat en wat hulle met familielede kan deel.
Alle gesinslede kan spesiale bande met ‘n troeteldier hê – hulle vorm ’n belangrike deel van die gesin.
Ma’s staan dikwels agter die kamera; stal ’n steelfoto uit instede van ’n selfie om hierdie besondere band te bevestig.